ศก.ปีหน้าโต3.5%
ธปท.ห่วงสถานการณ์ต่างประเทศฉุด ปี’58ลงทุนรัฐ-บริโภคดันฟื้นตัว2.8%
26 ธ.ค. 2558

ธปท.ห่วงสถานการณ์ต่างประเทศฉุด ปี’58ลงทุนรัฐ-บริโภคดันฟื้นตัว2.8%
ธปท.หั่นคาดการเติบโตเศรษฐกิจปีหน้าลดลง 0.2% จาก 3.7% เหลือ 3.5% ด้านปีนี้เศรษฐกิจโตดีขึ้น
นายจาตุรงค์ จันทรังษ์ ผู้ช่วยผู้ว่าการ สายนโยบายการเงินธนาคารแห่งประเทศไทย (ธปท.) เปิดเผยว่า คณะกรรมการนโยบายการเงิน (กนง.) ประเมินอัตราการเติบโตทางเศรษฐกิจ (จีดีพี) ประจำเดือน ธ.ค.นี้ว่า จีดีพีปีหน้าจะเติบโตลดลง 0.2% จากเดิมที่เคยคาดไว้ในเดือน ก.ย.ที่ผ่านมาที่ 3.7% ลดลงเหลือ 3.5% เนื่องจากได้รับความเสี่ยงจากปัจจัยลบในต่างประเทศที่ไม่สามารถควบคุมได้จะมากระทบภาคส่งออก
“เศรษฐกิจปีหน้ามีปัจจัยดีจากการเร่งลงทุนและใช้จ่ายภาครัฐ รวมถึงการบริโภคภาคเอกชน และการท่องเที่ยวที่แนวโน้มดี แต่ก็ชดเชยผลกระทบจากภาคส่งออกไม่ได้ เนื่องจากโครงสร้างเศรษฐกิจไทยที่ผ่านมาเราไปพึ่งการส่งออกเยอะ ฉะนั้นการจะให้การลงทุนและใช้จ่ายภาครัฐมาทดแทนในเวลาอันสั้นคงเป็นไปได้ยาก” นายจาตุรงค์ กล่าว
นายจาตุรงค์ กล่าวอีกว่า ในเรื่องการปรับโครงสร้างเศรษฐกิจมาพึ่งภายในประเทศมากขึ้นนั้น ประเทศจีนทำอยู่ด้วยการลดพึ่งการส่งออกแล้วเอาการบริโภคในประเทศมาทดแทน ซึ่งอาจนำเข้าจากไทยลดลงด้วย ขณะที่ในส่วนของไทยเองถ้าจะให้การบริโภคในประเทศมาชดเชยผลกระทบจากต่างประเทศได้ ต้องให้ทั้งภาครัฐและภาคธุรกิจเอกชนทั้งสองตัวไปด้วยกัน หากภาคธุรกิจเอกชนไม่เร่งลงทุน ปัจจัยผลกระทบจากภายนอกน่าจะยังกระทบมากขึ้น
ทั้งนี้ กนง.ได้คาดการณ์การเติบโตของมูลค่าการส่งออกปีหน้าว่า น่าจะโตที่ 0% ลดลงจากเดิมที่คาดว่าจะโตที่ 1.2% แต่ก็ถือว่าดีกว่าปีนี้ที่คาดว่าจะติดลบที่ 5.5% สาเหตุที่ส่งออกโตลดลงเพราะราคาสินค้าส่งออกลดลงชัดเจนตามราคาน้ำมัน อาทิ ผลิตภัณฑ์ปิโตรเลียมและปิโตรเคมี เคมีภัณฑ์ และยางพารา ฉะนั้นถึงปริมาณการส่งออกจะเพิ่มขึ้นแต่มูลค่าการส่งออกน่าจะทรงตัว ด้านสมมติฐานราคาน้ำมันในปีหน้าคาดวาจะลดลงมาเฉลี่ยอยู่ที่ 43 เหรียญสหรัฐ/บาร์เรล จากเดิมคาดไว้ที่ 51.3 เหรียญสหรัฐ/บาร์เรล
ด้านการคาดการณ์เงินเฟ้อปีหน้าน่าจะลดลงมาอยู่ที่ 0.8% จากเดิมคาดไว้ 1.2% ซึ่งต่ำลงตามราคาน้ำมันที่ลดลงต่อเนื่อง ส่วนเงินเฟ้อพื้นฐานปีหน้าคาดว่าจะอยู่ที่ 0.9% สูงขึ้นจากเดิมที่เคยคาดไว้ที่ 0.8% เนื่องจากมีแรงกดดันด้านความต้องการซื้อ (อุปสงค์) มากขึ้นทำให้ราคาสินค้ามีโอกาสปรับสูงขึ้นได้
สำหรับปีนี้ กนง.คาดการณ์ว่าจีดีพีจะโตขึ้น 0.1% จากเดิมในเดือน ก.ย.ที่คาดไว้ 2.7% เพิ่มเป็น 2.8% ดีขึ้นตามการลงทุนภาครัฐและการบริโภคภาคเอกชน